Ramaphosa opgewonde oor Bokke-eindstryd | Maroela Media
Ramaphosa opgewonde oor Bokke-eindstryd
Suid-Afrika vier sy oorwinning teen Wallis. (Foto: AP Photo/Christophe Ena)
"Sien jou Saterdag, BoJo, wanneer jy gaan kyk hoe Siya, sy span en ek die Web Ellis-beker omhoog lig."
So het pres. Cyril Ramaphosa Sondag, ná die Springbokke se 19-16-oorwinning teen Wallis in Jokohama, getwiet. Hy het dié tong-in-die-kies twiet aan Engeland se eerste minister Boris Johnson gerig. Dit is teen dié span wat Suid-Afrika Saterdag in die eindstryd sal uitdraf.
Johnson het egter nie op die twiet gereageer nie.
Maroela Media het vroeër berig dat die president kort voor die halfeindstryd met Siya Kolisi, Springbokkaptein, in 'n telefoniese gesprek gesels het. Hierin het hy bevestig dat hy van plan is om die eindstryd van die Wêreldbeker-rugbytoernooi in Japan by te woon.
"Ek kom na die eindstryd toe. Ek kom daardie Web Ellis-trofee saam met julle [omhoog] lig," het die president in die gesprek gesê. "So, maak seker dat julle my vliegtuigkaartjie bespreek vir die eindstryd. Ek gaan daar wees."
Ramaphosa het ook die Bokke geloof vir die goeie spel wat hulle in Sondag se wedstryd getoon het. "Dit was weer eens 'n uitstekende vertoning deur die Springbokke. Ons nasionale spanne doen ongelooflik goed op die internasionale verhoog."
Hy het ook Sondag sy steun vir die Suid-Afrikaanse netbalspan uitgespreek, wat vroeër verlede week die 2019 Afrika-netbalkampioenskap gewen het. "Julle maak ons trots! Geen druk op julle nie, Springbokke. Hierdie is bewyse dat ons 'n nasie is wat gebou is om te wen!"
Khusela Diko, die president se woordvoerder, het Maandag aan Maroela Media gesê die presidensiële kantoor is tans hard aan die werk om seker te maak Ramaphosa is wel Saterdag in Japan. "Hy het Vrydag 'n amptelike verpligting in Botswana, wanneer die land se nuwe president ingesweer word, maar hy is baie opgewonde om na Japan te gaan. Ons sal seker maak dat dit gebeur."
Lesufi sê jammer
Panyasa Lesufi het die foto getwiet. (Foto: Twitter)
Panyaza Lesufi, die Gautengse LUR vir onderwys, is intussen gekritiseer oor 'n twiet wat hy tydens die Bokke se wedstryd teen Wallis geplaas het. In die twiet het hy 'n foto van Suid-Afrikaanse ondersteuners in die skare geplaas wat lyk of hulle 'n ou Suid-Afrikaanse landsvlag onder die arm vasdruk. Dit was egter nié die oranje-blanje-blou nie, maar 'n gewone Suid-Afrikaanse vlag wat snaaks opgevou was.
"Daai vlag, ongelukkig bederf dit alles! Die span, die Springbokke behoort aan ons almal. Kom ons verhoed om mekaar onnodig verder seer te maak," het die twiet gelui.
Hy is egter gou op sy fout uitgewys en het intussen om verskoning op die sosiale netwerk gevra. "Ek vra opreg om verskoning aan my mede-Suid-Afrikaners. Die oorspronklike hoek [waaruit die vlag afgeneem is] was heeltemal verkeerd. Kom ons vier hierdie oorwinning. Vorentoe met sosiale samehorigheid. Ons is beter saam as verdeeld! Die apartheid vlag verdeel, die Suid-Afrikaanse vlag verenig!"
Hy het sy twiet in Afrikaans afgesluit. "Slaan hulle volgende week!"
Really? Nie geweet hyt gevoelens nie
Ons prez vlieg al die pad om al die aandag op homself te vestig… maar dis ook waar hierdie is 'n skatryk land en Mandela se stokou japon hang saans agter Cyril se slaapkamerdeur… of so glo hy.
Is hy nie dalk totaal kleurblind nie? Hy moet darem 'n geweldige verbeelding hê as hy in daardie prentjie die ou landsvlag sien. Shame, hy sien ook net wat hy wil. Ek aanvaar nie sy flou verskoning nie.
Wat wil lefusi en ramaposa tog nou inmeng. Gaan kry iets om te doen of iemand om te irriteer. Of gaan ondersteun julle sukkelende skokker spanne.
Mense moet ophou SOEK na foute. En soek na oortreding hele tyd. Ophou om mense te probeer "nail". En slag net die goeie raaksien. Soos Ramaphosa spesifiek opgewonde getwiet het oor die rugby. DIS mos nou awesome